The Bachelor SA: ‘Ek soek iemand om my lewe mee te deel’Lee Thompson is SA se eerste ‘Bachelor’ (Foto: Verskaf) Die eerste seisoen van The Bachelor Suid-Afrika sal heel gepas Donderdag, op Valentynsdag, op die kassie begin. M-Net het in Julie aangekondig dat Suid-Afrika sy eie The Bachelor gaan kry en in Oktober bekendgemaak dat die voormalige Sharks-rugbyspeler, model en entrepreneur Lee Thompson (30) Suid-Afrika se eerste The Bachelor sal wees. Thompson het aan Maroela Media gesê hy het ingeskryf vir The Bachelor omdat hy in die verlede te veel aandag aan sy loopbaan gegee het. “Ek het dit as die perfekte geleentheid gesien om myself toe te wy aan my liefdeslewe. In die verlede moes dit gereeld terugstaan vir my rugby, modelwerk of loopbaan. Ek het my liefdeslewe afgeskeep, en nou wil ek die regte mens vind om my lewe mee te spandeer,” het hy gesê. Thompson meen hy het dié ondervinding aangepak met die regte voornemens, en dit is om ŉ vrou te ontmoet met wie hy kan trou. “Ek is gereed om ŉ gesin te begin en ek dink dit is die perfekte tyd om dit nou te doen. Ek het net nog nie die lewensmaat gehad om dit mee te begin nie, so ek is opgewonde daaroor,” sê hy. “Ek het nie The Bachelor begin om ŉ meisie te kry of ŉ vriendin te maak nie, ek wou ŉ vrou hê; iemand met wie ek my lewe kan deel. Ek soek ŉ vrou om mee te trou wat die ma van my kinders gaan wees.” Lee Thompson (Foto: Instagram) Thompson het ook laat glip dat hy deur sy The Bachelor-ondervinding wél liefde gevind het. “Wat ek in ŉ lewensmaat soek, is ŉ mooi hart, iemand wat omgee en vriendelik is. Iemand wat hou daarvan om te lag en om pret te hê. Iemand wat vir my aantreklik is, en iemand by wie ek myself kan wees en gemaklik kan voel,” het Thompson gesê. Thompson ontmoet tydens Donderdagaand se episode die 25 vroue wat almal ŉ kans staan om moontlik aan die einde van die seisoen sy verloofde te raak. Hulle gaan verskeie uiters romantiese uitstappies in verskillende dele van Suid-Afrika hê. “Dit is ŉ regte liefdesverhaal wat uitspeel,” het Thompson oor die reeks gesê. “Daar is baie emosies betrokke, maar daar is ook ŉ bietjie drama en heelwat passie op die skerm.” Lee Thompson is SA se eerste ‘Bachelor’ (Foto: Verskaf) The Bachelor is al vir 22 seisoene in Amerika vervaardig en die reeks is te sien in meer as 30 ander lande. In 2017 was The Bachelor die bekendste reeks in Amerika, Kanada, Duitsland, Nieu-Seeland, Swede, Finland, Rusland, die Oekraïne én Switserland. Suid-Afrikaanse kykers wat die Amerikaanse reeks volg, sal weet dat The Bachelor oor een man gaan wat probeer om ŉ lewensmaat te vind. Hy ontmoet 25 enkellopende vroue wat gereed is om liefde te vind en gaan dan op talle romantiese afsprake met hulle terwyl hy geleidelik sy opsies verminder totdat hy sy perfekte maat vind in ŉ dramatiese slotepisode – wat gewoonlik met ŉ verlowing eindig. The Bachelor SA begin op Donderdag 14 Februarie om 19:00 op M-Net, kanaal 101.